वाळपयः नगरगांव पंचायतींतल्या शेळपें गांवांत फाटल्या दोन दिसां सावन वीज पुरवण बंद जाल्या. हाका लागून थळावे लोक परतून एकदां आक्रमक जाल्यात. चार दिसां आदीं अशेच तरेन खंडीत वीज पुरवणेचो निशेध करचे खातीर वीज खात्याची कर्मचाऱ्यां सयत गाडी आडायिल्ली. हे संबंदांत वीज खात्या वतीन वाळपय पुलीस स्टेशनाचेर पांच जाणां आड कागाळ दाखल केल्या. ताका लागून गांवांत तिडकीचें ल्हार पातळ्ळां. ताका लागून हें प्रकरण तापपाची शक्यताय आसा.
 मेळिल्ले म्हायती प्रमाण, शेळपें गांवांत फाटल्या चार दिसां आदीं दोन दीस दीस वीज पुरवण बंद आशिल्ली. ताका लागून तिडकल्ल्या लोकांनी वीज कर्मचाऱ्यांक तांचे गाडये सयत आडावन दवरिल्ले आनी जे मेरेन वीज पुरवण जाग्यार पडना ते मेरेन तांकां वचपाक दिवचे नात, अशी भुमिका घेतिल्ली.
 हे संबंदांतली कागाळ वीज खात्याच्या अधिकाऱ्यांनी वाळपय पुलीस स्टेशनाचेर केल्या. पांच जाणां आड ही कागाळ केल्या. त्या पांचूय जाणांक चवकशे खातीर शुक्रारा सकाळीं 10 वरांचेर वाळपय पुलीस स्टेशनाचेर आपयल्यात. ताका लागून गांवांत सध्या वातावरण तापिल्ले स्थितींत आसा.
 खंडीत वीज पुरवणे संबंदांत गांवच्या लोकांनी कागळी केल्ल्यो. पूण सदांच तांचे कागाळे कडेन आडनदर जाताली. हे खातीर गांवच्या लोकांनी कर्मचाऱ्यांक जाब विचारचे खातीर तांकां आडावन दवरिल्ले. तेचवरी वीज पुरवण जाग्यार घालपाच्या वावरांत कर्मचाऱ्यांक आदार लेगीत केल्लो. अशें आसतनाय वीज खात्याच्या अधिकाऱ्यान गांवच्या लोकां आड पुलिशेंत कागाळ केल्ल्यान हो प्रस्न तापपाचीं लक्षणां आसा, अशें गांवांतल्या लोकांचें म्हणणें आसा. हे संबंदांतली क म्हत्वाची बसका हालींच गांवांत जाली. हे बसकेंत पुलीस कागाळ ह्या मुद्द्याचेर खोलायेन चर्चा जाली तशेंच हे गजालीचेर खर तिडक उक्तायली. वीज खात्याच्या कर्मचाऱ्यांक मजत करून लेगीत गांवच्या लोकां आड अशे तरेची कागाळ करून प्रकरण तापोवपाचो यत्न केल्ले खातीर निशेध केलो. ज्या पांच जाणां आड कागाळ केल्या, तांचे वांगडा पुराय गांव वाळपय पुलीस स्टेशनाचेर वचपाची शक्यताय आसा. तशें जाल्यार मात हें प्रकरण तापले बगर रावचें ना.
 वीज खात्यान कागाळ केल्ल्या पांच जाणां आड पुराय गांव वाळपय पुलीस स्टेशनाचेर वतलो. दरेका गांवांत सुरळीत वीज पुरवण करप ही सरकाराची जापसालदारकी आसा. जर ती जाली ना जाल्यार ताचे आड आवाज काडप हो दरेका नागरिकाचो नैतीक अधिकार आसा. अधिकार मेळोवपा खातीर संघर्श केलो जाल्यार ताचे आड पुलीस कागाळ करून आवाज चेपपाचो यत्न कसोच सोंसून घेवचे नात. त्या पांच जाणांचेर कारवाय केली जाल्यार ताचे गंभीर परिणाम भोगचे पडटले, अशी शिटकावणी गांवच्या लोकांनी दिल्या.
 बुधवारा सांजे वेळार परतून शेळपें गांवांतली वीज पुरवण बंद जाली. बिरेस्तारा सकाळीं वीज कर्मचाऱ्यांनी येवन दुरुस्तीकाम हातांत घेतलें, पूण सांज मेरेन वीज पुरवण सुरळीत जावंक नाशिल्ली. ताका लागून लोकांनी खर तिडक उक्तायल्या. मुळावो अधिकार मेळोवपाचे नदरेंतल्यान नागरीक कायदेशीर मार्गान निशेध करतात जाल्यार दुसरे वटेन पुलीस स्टेशनाचेर कागाळ करून गांवच्या लोकांचो आवाज चेपपाचो यत्न चल्ला. हे खातीर गांवचे लोक आक्रमक जाल्यात.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 